Իր պատմության գրեթե ողջ ընթացքում Ստամբուլը եղել է կոսմոպոլիտ քաղաք, սակայն այն դարձել է ավելի միատարր՝ Օսմանյան կայսրության անկումից հետո։ Թուրքիայի կրոնական և էթնիկ փոքրամասնությունների մեծ մասը կենտրոնացած են Ստամբուլում։ Թուրքիայի բնակչության ճնշող մեծամասնությունը, այդ թվում նաև Ստամբուլում, իսլամադավան են, հատկապես իսլամի սուննի ուղղության հետևորդներ։ Սուննիների մեծ մասը իսլամական հանաֆիական մազհաբի հետևորդներ են, չնայած որ սուննիների մոտ 10 %-ը շաֆիական մազհաբի հետևորդներ են։ Ոչ սուննի մահմեդականների ամենամեծ խումբը ալևիներն են։ Երկրում ալևի բնակչության մեկ երրորդը ապրում է Ստամբուլում։ Թուրքիայում ալևիների ընդհանուր թիվը կազմում է 4,5 միլիոն[167]։ Միստիկական այնպիսի շարժում, ինչպիսին է Սուֆիզմը, պաշտոնապես արգելվել է Թուրքիայի Հանրապետության հռչակումից հետո։ Այդուհանդերձ, ներկայումս թուրք հասարակության որոշակի հատվածը շարունակում է սուֆիստական շարժման անդամ լինել[169]։